เว้นภาษีธุรกิจเฉพาะเงินกู้ตำรวจ
คลังยกเว้นภาษีธุรกิจเฉพาะสำหรับการให้สวัสดิการการให้กู้ยืมแก่ข้าราชการตำรวจและลูกจ้าง
15 ม.ค. 2556

คลังยกเว้นภาษีธุรกิจเฉพาะสำหรับการให้สวัสดิการการให้กู้ยืมแก่ข้าราชการตำรวจและลูกจ้าง
นายกิตติรัตน์ ณ ระนอง รองนายกรัฐมนตรี และรมว.คลัง กล่าวว่า  ในการประชุมคณะรัฐมนตรี เมื่อวันที่ 15 ม.ค. 2556 ได้มีมติเห็นชอบการยกเว้นภาษีธุรกิจเฉพาะ สำหรับการให้สวัสดิการการให้กู้ยืมแก่ข้าราชการตำรวจและลูกจ้าง เฉพาะการจัดสวัสดิการจากเงินกองกลางให้ข้าราชการตำรวจและลูกจ้างกู้ยืมเงินหรือการสงเคราะห์ด้านที่อยู่อาศัย โดยคิดดอกเบี้ยสำหรับเงินที่ให้กู้นั้นตามสมควร ทั้งนี้ ให้มีผลบังคับใช้ตั้งแต่วันที่ 1 ม.ค. 2545 เป็นต้นไป
นายทนุศักดิ์  เล็กอุทัย รมช.คลัง กล่าวว่า การยกเว้นภาษีธุรกิจเฉพาะดังกล่าว จะเป็นการช่วยลดภาระภาษีให้แก่สำนักงานตำรวจแห่งชาติ ในการจัดสวัสดิการให้แก่ข้าราชการตำรวจและลูกจ้าง
ด้านนายสาธิต  รังคสิริ  อธิบดีกรมสรรพากร กล่าวว่า มาตรการภาษีนี้เป็นการสนับสนุนและช่วยเหลือให้สำนักงานตำรวจแห่งชาติไม่มีภาระภาษีธุรกิจเฉพาะในส่วนของดอกเบี้ยรับและเป็นประโยชน์ในการลดความเดือดร้อนด้านการดำรงชีพของข้าราชการตำรวจและลูกจ้าง ซึ่งมีผลกระทบต่อรายได้การจัดเก็บภาษีเพียงเล็กน้อยเท่านั้น